CELEX: 32020D2026
Language: et
Date: 2020-12-04 00:00:00
Title: Nõukogu otsus (EL) 2020/2026 4. detsember 2020, Euroopa Liidu nimel võetava seisukoha kohta Maailma Kaubandusorganisatsiooni peanõukogus seoses sellise otsuse vastuvõtmisega, millega vabastatakse teatavate toiduainete ostmine ekspordikeeldude või -piirangute kohaldamisest

11.12.2020   
               
               
                  ET
               
               
                  Euroopa Liidu Teataja
               
               
                  L 419/16
               
            
         NÕUKOGU OTSUS (EL) 2020/2026
         4. detsember 2020,
         Euroopa Liidu nimel võetava seisukoha kohta Maailma Kaubandusorganisatsiooni peanõukogus seoses sellise otsuse vastuvõtmisega, millega vabastatakse teatavate toiduainete ostmine ekspordikeeldude või -piirangute kohaldamisest
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 207 lõike 4 esimest lõiku koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Liit sõlmis 22. detsembril 1994 nõukogu otsusega 94/800/EÜ (1) Maailma Kaubandusorganisatsiooni asutamist käsitleva Marrakechi lepingu (edaspidi „WTO leping“), mis jõustus 1. jaanuaril 1995.
                  
               
                     (2)
                  
                  
                     Vastavalt WTO lepingu IV artikli lõikele 1 on WTO ministrite konverents volitatud tegema liikme nõudmisel otsuseid kõigis mitmepoolsete kaubanduslepingutega hõlmatud küsimustes.
                  
               
                     (3)
                  
                  
                     WTO lepingu IV artikli lõike 2 kohaselt täidab ministrite konverentsi kohtumiste vahelisel ajal tema ülesandeid peanõukogu.
                  
               
                     (4)
                  
                  
                     Vastavalt WTO lepingu IX artikli lõikele 1 teeb WTO oma otsused konsensuse alusel.
                  
               
                     (5)
                  
                  
                     WTO peanõukogult võidakse 2020. aasta detsembris toimuval või sellele järgneval 2021. aasta istungil nõuda, et ta kaaluks ja võtaks vastu ettepaneku, mille eesmärk on vabastada ekspordikeeldude või -piirangute kohaldamisest toiduained, mida Ühinenud Rahvaste Organisatsiooni (ÜRO) Maailma Toiduprogramm ostab mittekaubanduslikel humanitaareesmärkidel.
                  
               
                     (6)
                  
                  
                     1947. aasta üldise tolli- ja kaubanduskokkulepe (GATT 1947) XI artikli lõike 2 punkti a kohaselt võivad WTO liikmed teatavatel asjaoludel kohaldada ajutiselt ekspordikeelde või -piiranguid, mille eesmärk on vältida või leevendada kriitilist toidunappust või teiste neile oluliste toodete kriitilist nappust. WTO põllumajanduslepingu (mis on GATT 1947 osa) artiklis 12 on sätestatud lisatingimused, mida WTO liikmed peavad sellistel juhtudel järgima. COVID-19 pandeemia ajal on WTO liikmed kasutanud piiravaid meetmeid, mis võivad mõjutada ka mittekaubanduslikel humanitaareesmärkidel ostetud toiduaineid.
                  
               
                     (7)
                  
                  
                     ÜRO Maailma Toiduprogrammi poolt humanitaarabina ostetud kaubad tuleks ekspordikeeldudest ja -piirangutest vabastada, pidades silmas ÜRO Maailma Toiduprogrammi antavat hädavajalikku humanitaarabi, mis on muutunud COVID-19 pandeemia ajal veelgi olulisemaks.
                  
               
                     (8)
                  
                  
                     On asjakohane määrata kindlaks liidu nimel tulevasel WTO peanõukogu istungil võetav seisukoht seoses ettepanekuga võtta vastu otsus, millega vabastatakse teatavate toiduainete ostmine ekspordikeeldude või -piirangute kohaldamisest, kuna selline otsus on liidu jaoks siduv,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mis võetakse liidu nimel Maailma Kaubandusorganisatsiooni (WTO) peanõukogus 2020. aasta detsembris toimuval või sellele järgneval 2021. aasta istungil, on ühineda WTO liikmete konsensusega vabastada Maailma Toiduprogrammi poolt mittekaubanduslikel humanitaareesmärkidel ostetud toiduained ekspordikeeldude või -piirangute kohaldamisest.
         
         
            Artikkel 2
            Käesolev otsus jõustub selle vastuvõtmise päeval.
         
         
            Brüssel, 4. detsember 2020
            
               
                  Nõukogu nimel
               
               
                  eesistuja
               
               M. ROTH
            
         
         
            (1)  Nõukogu 22. detsembri 1994. aasta otsus 94/800/EÜ, mis käsitleb Euroopa Ühenduse nimel sõlmitavaid tema pädevusse kuuluvaid küsimusi puudutavaid kokkuleppeid, mis saavutati mitmepoolsete kaubandusläbirääkimiste Uruguay voorus (1986–1994) (EÜT L 336, 23.12.1994, lk 1).